|  |  |
| --- | --- |
| Projekt: | Lepšie verejné politiky pre marginalizované rómske komunity |
| Organizácia: | Človek v ohrození, n. o. |
| Operačný program: | Efektívna verejná správa |
| Kód žiadosti o NFP: | NFP314010L915 |
| Názov aktivity: | Hlavná aktivita č. 4, Podpora a sieťovanie aktérov v politikách sociálnej inklúzie |
| Názov výstupu: | Návrh na legislatívnu zmenu za účelom zefektívnenia verejnej správy |
| Názov legislatívneho návrhu: | Vyplácanie príspevku na dopravu do a zo školy v prípadoch, keď žiaci trvale žijú na mieste, kde nie je možné sa prihlásiť k trvalému pobytu |
| Subjekt, ktorému sa návrh opatrenia predkladá: | Ministerstvo školstva, vedy, výskumu a športu SR |

**Na základe čoho navrhujeme legislatívnu zmenu**

V rámci plánovaných aktivít projektu, ktoré spočívali vo:

* vytvorení platformy mimovládnych organizácii pôsobiacich v oblasti sociálneho začlenenia MRK
* vytvorení multisektorového partnerstva subjektov pôsobiacich v oblasti sociálneho začlenenia MRK (a pravidelných stretnutiach týchto partnerstiev a platforiem)
* Analýzy k problematike vyplácaniu príspevku na dopravu do a zo školy v prípadoch, keď žiaci trvale žijú na mieste, kde nie je možné sa prihlásiť k trvalému pobytu

a v neposlednom rade na základe našej dlhoročnej skúsenosti v práci s marginalizovanými rómskymi komunitami a priamej práci s klientmi z daného prostredia navrhujeme zmenu ohľadom preplácania cestovného do sa zo školy.

**Podnet na legislatívnu zmenu**

Podnety na legislatívne zmeny v rámci projektu mohli byť prijaté z rôznych zdrojov, napr. z rôznych typov platforiem organizovaných v rámci projektu, avšak nakoľko organizácia „Človek v ohrození“ tiež priamo pracuje s klientami v prostredí marginalizovaných rómskych komunít v piatich Komunitných centrách, zber podnetov na legislatívne zmeny prebehol aj interne, od zamestnancov organizácie. Práve takýmto podnetom je aj tu uvedený legislatívny návrh.

V októbri 2018 sme dostali podnet o prípade troch detí, ktoré žijú v rómskej osade na východe Slovenska. Tieto deti navštevujú 5. – 9. ročník Základnej školy v susednej obci, nakoľko v obci, kde žijú sa 5. – 9. ročník Základnej školy nenachádza. Deti žijú v zmienenej rómskej osade v dome, ktorý nespĺňa parametre pre skolaudovanie a teda nemajú možnosť prihlásiť sa na trvalý pobyt v dome v obci, v ktorej deti žijú. Z dôvodu, že v dome, kde deti žijú sa nie je možné prihlásiť k trvalému pobytu, prihlásila ich matka k trvalému pobytu u svojej matky (u babičky týchto detí), ktorá vlastní nehnuteľnosť v inej obci, kde však nie je nárok na preplatenie cestovného do školy, ktorú deti navštevujú, nakoľko v danej obci sa škola nachádza a z tohto dôvodu nie je potrebné príspevok na dopravu do školy zo strany štátu uhradiť. Z dôvodu nesplnenia zákonnej požiadavky týkajúcej sa prihlásenia trvalého pobytu v obci, kde deti žijú, rodičom detí bolo odmietnuté vyplatenie príspevku na dopravu do školy pre tieto deti.

**Aktivita Človeka v ohrození:**

V mesiaci október 2018 organizácia Človek v ohrození kontaktovala postupne príslušný obecný úrad, zriaďovateľa školy, riaditeľa Základnej školy a sociálnu pracovníčku školy, ktorá spracováva zoznamy a podklady pre vyplatenie príspevku na dopravu. Pýtali sme sa ich, či by cestovné bolo možné vyplatiť na výnimku pri preukázaní, že deti skutočne žijú v danej osade, všetci však uviedli, že v danom prípade sa musia držať zákona, ktorý príspevok na cestovné viaže na trvalý pobyt.

Rodine sme sa snažili ponúknuť riešenie – zdanlivo najjednoduchšie, aby deti boli prihlásené na trvalý pobyt na obci, v ktorej žijú. Rodine bola ponúknutá pomoc sociálneho pracovníka s vybavením trvalého pobytu na obci. Dozvedeli sme sa však, že aj napriek skutočnosti, že obec je povinná prihlásiť osoby na trvalý pobyt v nej, v praxi (niektoré) obce takýto pobyt odmietajú prihlásiť. Zároveň, klienti z Marginalizovanej rómskej komunity si zvolili radšej trvalý pobyt k inej nehnuteľnosti, ako tzv. „bezdomovecký“ pobyt na obci. Ďalej je potrebné uviesť, že trvalý pobyt na obci prináša so sebou komplikácie s doručovaním zásielok. Klienti si tak zvolili radšej zotrvať (oficiálne) na trvalom pobyte u príbuzných, aj keď to pre nich znamenalo, že prídu o preplatenie cestovného do a zo školy. Pre občanov z MRK, ktorý žijú na hranici chudoby je pritom tento príspevok (pri troch deťoch) značnou sumou.

Je potrebné si uvedomiť, že právo na vzdelanie patrí na základe Ústavy Slovenskej republiky medzi základné ľudské práva a slobody. Príspevok na dopravu do školy je nástrojom, ako si toto právo je možné uplatniť. Je paradoxné, že práve ľuďom zo sociálne najslabšieho prostredia sa dané právo z dôvodu, že zákon na špecifický charakter bývania niektorých žiakov nepamätá, komplikovane uplatňuje.

**Analýza vypracovaná na základe podnetu**

Uvedomujúc si, že na území SR sa mnohé rodiny z marginalizovaných rómskych komunít nachádzajú v situácii, keď obývajú nehnuteľnosť, ku ktorej si nemôžu prihlásiť trvalý pobyt nakoľko táto nehnuteľnosť nespĺňa parametre pre skolaudovanie, požiadali sme Nadáciu Pontis o pomoc s právnym posúdením situácie. Nadácia Pontis nám ponúkla vypracovanie právnej analýzy prostredníctvom Kliniky neziskového sektora, organizovaného v spolupráci s Právnickou fakultou univerzity Komenského v Bratislave. Prezentácia analýzy a návrhov „de lege ferenda“ prebehla dňa 7. mája 2019.

**Odporúčania „de lege ferenda“ z analýzy**:

Analýza priniesla aj odporučenie de lege ferenda k upraveniu zákona za účelom nepreplácania cestovného do a zo školy. Za dlhodobé riešenie analýza považovala jednak spísanie odborného článku na danú tematiku a jednak úpravu zákona č. 597/2003 Z. z. o financovaní základných škôl, stredných škôl a školských zariadení, ustanovenia § 4aa, ods. 2.

**Citácia z analýzy:**

*Máme za to, že dlhodobé riešenia sú najmä v upozornení širšej verejnosti o tomto probléme detí, ktoré to potrebujú a zároveň prilákaní pozornosti štátnych autorít, ktoré sú schopné urobiť legislatívne zmeny v tejto oblasti spísaním článku o danej problematike a uvedenia článku do rôznych miestnych či celoštátnych médií.*

*Naším druhým riešením, súvisiacim s prvým, je už konkrétna právna úprava de lege ferenda a teda návrh novely zákona inšpirovaný v ustanoveniach platných právnych predpisov Slovenskej republiky.*

*§ 4aa   Príspevok na dopravu*

*(2) Škola, ktorú žiak navštevuje, mesačne uhrádza zákonnému zástupcovi žiaka cestovné náklady na dopravu žiaka z obce jeho trvalého pobytu, prechodného pobytu alebo miesta, kde sa obvykle zdržiava do školy a späť vo výške najnižšieho žiackeho zľavneného cestovného v pravidelnej autobusovej doprave, ak zriaďovateľ nezabezpečí dopravu žiaka inak. Právo na úhradu cestovných nákladov z miesta, kde sa obvykle žiak zdržiava do školy a späť, má po predložení cestovných lístkov v počte 10 kusov za jeden kalendárny mesiac.*

**Návrh na legislatívnu zmenu:**

Na základe uvedenej analýzy navrhujeme legislatívnu zmenu v zákone č. 597/2003 Z. z. o financovaní základných škôl, stredných škôl a školských zariadení, ustanovenia § 4aa, ods. 2. tak ako je uvedené v analýze, tzn. rozšíriť zmienené zákonné ustanovenie o zvýraznený text.

Škola, ktorú žiak navštevuje, mesačne uhrádza zákonnému zástupcovi žiaka cestovné náklady na dopravu žiaka z obce jeho trvalého pobytu, **prechodného pobytu alebo miesta, kde sa obvykle zdržiava** do školy a späť vo výške najnižšieho žiackeho zľavneného cestovného v pravidelnej autobusovej doprave, ak zriaďovateľ nezabezpečí dopravu žiaka inak.

**Alternatívny návrh legislatívnej zmeny:**

Ako alternatívu k danej legislatívnej zmene vidíme možnosť právnej úpravy viazanie príspevku nie len na trvalý pobyt, či prechodný pobyt, alebo miesto, kde sa obvykle zdržiava, ale v prípadoch, kde žiak býva v nehnuteľnosti, v ktorej nie je možné prihlásiť sa na trvalý pobyt, by sa cestovný príspevok vyplatil na základe potvrdenia o tom, že sa na danom mieste zdržiava. V tomto prípade by bolo potrebné určiť, aký subjekt by takéto potvrdenie vydával a čo by potvrdenie obsahovalo. Zdá sa, že vhodným subjektom je škola, ktorá má k žiakovi najbližší prístup. V menších obciach môže mať vedomosť o pobyte žiaka aj obec, potvrdenie by tak mohol vydať aj obecný úrad. Obsah potvrdenia by nemal byť príliš formalizovaný.

Daná právna úprava by mala pokryť aj prípady žiakov **ľudí bez domova**, **prípadne žiakov, ktorí žijú v azylových domoch**.

Príloha:

• Analýza k problematike vyplácaniu príspevku na dopravu do a zo školy v prípadoch, keď žiaci trvale žijú na mieste, kde nie je možné sa prihlásiť k trvalému pobytu

 Návrh spracovala: JUDr. Martina Stašíková

Koordinátorka finančnej gramotnosti

Tento projekt je podporený z Európskeho sociálneho fondu z Operačného programu Efektívna verejná správa.